text: Деца от летен лагер посетиха община Пирдоп - Индустриален клъстер Средногорие
  Деца от летен лагер посетиха…
  Днес Община Пирдоп беше домакин на група деца от тазгодишния летен лагер, организиран за 10-та година от образователен център "Милетия" и финансиран от "Аурубис България" АД. Образователната програма под надслов "Пирдоп – живи корени, дъга от пъстри мечти" тази година е насочена към община Пирдоп. Посещението на институцията беше една от задачите им за деня, съобщиха от общинската администрация.
  Зам.-кметът Мария Шентова посрещна гостите и ги запозна със структурата и работата на администрацията и на общинския съвет. Тя разведе децата през различните служби, където се предоставят услугите за граждани. Обиколката завърши в кабинета на кмета, където по-смелите седнаха на "горещия" стол.
  Срещата продължи в заседателната зала под формата на разговор, в който децата свободно можеха да задават своите въпроси. В края на посещението те получиха за спомен тефтерчета с герба на Община Пирдоп и се почерпиха със сладолед.
  Гостите имаха специален подарък за кмета Ангел Геров – сборник със 100 забележителности в община Пирдоп, съставен и изработен от ръководителя на летния лагер Илияна Серафимова.